For Whom the Bell Tolls (cinta)

:*Iste articlo ye sobre una cinta estausunidense de cine belico epico de l'anyo 1943; ta atros usos, se veiga *'For Whom the Bell Tolls***.

***For Whom the Bell Tolls*** (títol orichinal en [[Idioma anglés|anglés]], en [[Idioma aragonés|aragonés]] ***Por qui tanyen as campanas***, estrenada en [[Aragón]] con o suyo títol traduciu enta lo [[Idioma castellano|castellano]] de ***Por quién doblan las campanas**') ye una cinta de cine estausunidense de cine de drama epico belico estrenada l'anyo 1943, dirichida por Sam Wood seguntes un guión adaptau por Dudley Nichols (basau en a novela *[[For Whom the Bell Tolls (novela)|For Whom the Bell Tolls]]* que heba publicau Ernest Hemingway en l'anyo 1940), con una banda sonora orichinal de Victor Young, una dirección de fotografía de Ray Rennahan y una producción cinematografica de Sam Wood ta la productora cinematografica *[[Paramount Pictures]]*. L'elenco d'actors d'a cinta ye formau, en os suyos papels principals, por Gary Cooper, Ingrid Bergman, Akim Tamiroff, Arturo de Córdova, Vladimir Sokoloff, Mikhail Rasumny, Fortunio Bonanova, Eric Feldary, Victor Varconi, Joseph Calleia, Lilo Yarson, Katina Paxinou, Alexander Granach, Adia Kuznetzoff, Leonid Snegoff, Leo Bulgakov, Duncan Renaldo, Frank Puglia, Pedro de Cordoba, Michael Visaroff, Martin Garralaga, Jean Del Val y John Mylong.

*Robert Jordan* ye un mayestro estausunidense que partecipa en a Guerra Civil Espanyola como miembro d'as Brigadas Internacionals contra los sublevaus mandaus por Francisco Franco, y conoix prou bien a mentalidat espanyola en haber viviu en Espanya antes d'a guerra. Por ixo y por a suya condición d'experto en explosivos, l'Alto Mando de l'Exercito Popular Republicano lo ninvía en a redezaga d'as tropas franquistas ta que, con a colaboración d'un grupo de guerrillers, destruya un puent estratechico que servirá ta que los franquistas fagan plegar en o frent refuerces ta frenar l'abance d'una imminent ofensiva republicana. *Robert* contacta con *Anselmo*, qui a la vegada lo conduz enta lo grupo de guerrilleros, mandaus por *Pablo*. Bien luego, *Robert* s'enamora de *María*, una choven que fa parte d'o grupo, y que ye marcada mentalment por l'asasinato de su pai (alcalde d'o suyo lugar) y de su mai y por a suya propia violación por part d'un grupo de falanchistas. A la vegada, *Robert* topa on *Pablo*, lo líder d'o grupo, que considera que si colaboran en a destrucción d'o puent se trobarán en periglo en atrayer l'atención d'as tropas franquistas. Pero *Jordan* recibe lo refirme de *Pilar*, a parella de *Pablo*, qui se converte en a verdadera líder d'o grupo en apartando a *Pablo* y se coloca a las órdens de *Jordan*, y qui amás ixalenta la relación entre *Jordan* y *María*. Tanimientres, as tropas franquistas consiguen destruyir a un atro grupo guerrillero amán d'o grupo de *Jordan*, y amás parixen conoixer la imminent ofensiva republicana y han acumulau tropas ta repeler l'ataque encara que *Jordan* consiga destruyir o puent.

A cinta s'ambienta en Espanya en bel momento entre 1936 y 1939 mientres a Guerra Civil Espanyola, y las suyas escenas se filmoron en bels puestos de California (incluyindo-ie Sacramento y lo paso de Sonora) y en Nevada, amás d'en os *[[Paramount Studios]]* en Los Angeles, tamién en California.

*For Whom the Bell Tolls* ha recibiu cuantos premios y nominacions, en destacando un Premio Oscar a la Millor Actriz Segundaria y atras ueito nominacions (Millor Cinta, Millor Actor, Millor Actriz, Millor Actor Segundario, Millor Fotografía en Color, Millor Disenyo de Producción, Millor Montache y Millor Banda Sonora Orichinal) en a suya 16<sup>ena</sup> edición, y dos Premios Globos d'Oro (Millor Actriz Segundaria y Millor Actor Segundario) en a suya 1<sup>era</sup> edición.

## Elenco

## Se veiga tamién
* Cine en 1943.
* Cintas de 1943.

## Vinclos externos

## Referencias